ביום שלאחר הבחירות בחדשות ערוץ 2 הקדישו כתבה אפילו לרשימה שלא עברה את אחוז החסימה – אבל לא לרשימה השלישית בגודלה
מהדורת החדשות המרכזית של ערוץ 2, הנצפית ביותר מבין שלוש מהדורות החדשות בטלוויזיה בהפרש ניכר, היתה גם היחידה שלא שידרה אמש, יום למחרת הבחירות לכנסת, כתבה על הרשימה-המשותפת וההצבעה בקרב המגזר הערבי. מהדורת "מבט" של ערוץ 1 ארכה אמש כשעה וחצי. אחרי 68 דקות של סיקור הבחירות וענייני היום הציג המגיש יעקב אילון את כתבתו של ריאד עלי על הרשימה-המשותפת, שזכתה ב-13 מנדטים והפכה לסיעה השלישית בגודלה בכנסת. המהדורה המרכזית של ערוץ 10 ארכה קרוב לשעה ורבע, לא כולל פרסומות. כרבע שעה לפני סיומה הציגה תמר איש-שלום את כתבתו של חזי סימנטוב על הישגה של הרשימה-המשותפת והתגובות לתוצאה בקרב מצביעיה. גם מהדורת החדשות המרכזית של ערוץ 2 ארכה קרוב לשעה ורבע ללא פרסומות, אולם לא נמצא בה מקום לכתבה על הסיעה השלישית בגודלה בכנסת. המהדורה (מנכ"ל אבי וייס; סמנכ"ל התוכן: גיא סודרי) כללה כתבות על ליל הבחירות של הליכוד ושל המחנה-הציוני, וכן על סיעות קטנות יותר מהרשימה-המשותפת כמו כולנו בראשות משה כחלון, הבית-היהודי, מרצ, ש"ס – וגם מפלגת יחד בראשות אלי ישי, שלא עברה את אחוז החסימה ולא נכנסה לכנסת.